долбоор

КЫРГЫЗ РЕСПУБЛИКАСЫНЫН ЖОГОРКУ СОТУНУН ПЛЕНУМУНУН ТОКТОМУ

Бишкек шаары

**Административдик, жарандык жана экономикалык иштер боюнча кайтадан (жаңыдан)** **ачылган жана жаңы жагдайлар боюнча соттук актыларды кайра кароо жөнүндө арыздарды кароонун тартиби тууралуу.**

Кыргыз Республикасынын Жогорку сотунун Пленуму соттор тарабынан административдик, жарандык жана экономикалык иштерди кароодо мыйзамдуу күчүнө кирген соттук актыларды кайтадан *(жаңыдан)* ачылган же жаңы жагдайлар боюнча кайра кароо жөнүндө арыздарды (сунуштарды) кароодо соттук практикада келип чыккан маселелерди эске алуу менен, ошондой эле туура жана бир түрдүү соттук практиканы камсыз кылуу максатында, Кыргыз Республикасынын Конституциясынын 98-беренесинин 3-бөлүгүн, Кыргыз Республикасынын “Кыргыз Республикасынын Жогорку соту жана жергиликтүү соттор жөнүндө” Мыйзамынын 15-беренесин жетекчиликке алып, Кыргыз Республикасынын Жогорку сотунун Пленуму токтом кылат:

1. Кыргыз Республикасынын Жарандык процесстик кодекси жана Кыргыз Республикасынын Административдик-процесстик кодекси бузулган укуктарды натыйжалуу калыбына келтирүү максатында биринчи, апелляциялык жана кассациялык инстанциялардагы соттордун мыйзамдуу күчүнө кирген соттук актыларын кайтадан (жаңыдан) ачылган же жаңы жагдайлар боюнча кайра кароо мүмкүнчүлүгүн караштыргандыгына соттордун көңүлү бурулсун. Кайтадан (жаңыдан) ачылган жагдайлар - бул сот актысын кабыл алуу учурунда болгон, бирок сотко да, соттук териштирүү тараптарына да белгилүү болушу мүмкүн болбогон, иш үчүн олуттуу мааниге ээ болгон жагдайлар.

Жаңы жагдайлар-бул сот актысы кабыл алынгандан кийин пайда болгон иш үчүн олуттуу мааниге ээ болгон жагдайлар.

Каралып жаткан иш үчүн жагдайлар кайтадан (жаңыдан) ачылган же жаңы болуп саналабы деген маселени сот ар бир конкреттүү учурда иштин материалдарын жана арыз ээси берген документтерди эске алуу менен чечет. 2. КР ЖПКнин 372-беренесине жана КР АПКнин 267-беренесине ылайык кайтадан (жаңыдан) ачылган же жаңы жагдайлар боюнча биринчи, апелляциялык жана кассациялык инстанциялардагы соттордун мыйзамдуу күчүнө кирген актылары, б.а. чечимдер, ошондой эле аныктамалар кайра каралышы мүмкүн. КР АПКнин 267-беренесинин 2-бөлүгүндө соттун чечими менен катар кайтадан (жаңыдан) ачылган же жаңы жагдайлар боюнча кайра каралышы мүмкүн болгон аныктамалардын толук тизмеси келтирилген.

Соттор граждандык, экономикалык жана административдик иштер боюнча төмөнкү соттук актылар кайтадан (жаңыдан) ачылган же жаңы жагдайлар боюнча кайра каралышы мүмкун экендигин эске алуусу керек:

-соттун чечими;

-доону кабыл алуудан баш тартуу жөнүндө аныктама;

-иш боюнча өндүрүштү токтотуу жөнүндө аныктама;

-доону кароосуз калтыруу жөнүндө аныктама.

3. Мыйзамдуу күчүнө кирген сот актыларын кайра кароо үчүн негиз болуп саналган кайтадан (жаңыдан) ачылган жана жаңы жагдайлардын толук тизмеси жарандык жана экономикалык иштер боюнча - КР ЖПКнин 373–беренесинин 2-бөлүгүндө, 374-беренесинин 2-бөлүгүндө, административдик иштер боюнча – КР АПКнин 268 беренесинин 2-бөлүгүндө, 269-беренесинин 2-бөлүгүндө келтирилген. Көрсөтүлгөн тизме кеңири чечмеленүүгө жатпайт. Мында, Кыргыз Республикасынын Конституциялык сотунун 2023-жылдын 3-майындагы чечими менен КР ЖПКнин 373-беренесинин 2-бөлүгүнүн 2-пункту "прокурор, тергөөчү"деген сөздөр менен берилген бөлүгүндө Кыргыз Республикасынын Конституциясынын 57-беренесинин 1, 2-бөлүктөрүнө, 94-беренесинин 1-бөлүгүнө карама-каршы деп таанылгандыгын эске алуу керек.

4. КР ЖПКнин 2 – бөлүгүнүн 1-пунктуна ылайык мыйзамдуу күчүнө кирген сот актыларын кайтадан (жаңыдан) ачылган жагдайлар боюнча кайра кароо үчүн негиз болуп ишти чечүү үчүн олуттуу мааниге ээ болгон, талашылып жаткан сот актысын кабыл алуу учурунда арыз ээсине белгисиз болуп калган же белгилүү болушу мүмкүн эмес болгон документ эсептелет.

Ушуга байланыштуу, берилген документти кайтадан (жаңыдан) ачылган жагдайлар боюнча сот актысын кайра кароо үчүн негиз катары таануу жөнүндө маселени чечүүдө көрсөтүлгөн документти түзүү же берүү убактысы (датасы) эмес, талаштуу сот актысын чыгаруу учурунда болгон, бирок сотко жана арыз ээсине белгисиз болгон жагдайдын (юридикалык фактынын) болушу олуттуу мааниге ээ болушу керек экендигин соттор эске алышы керек. Бул учурда документтин өзүнө эмес, ошол документте белгиленген жагдайга баа берилет.

Мындан тышкары, КР ЖПКнин 374-беренесинин 2-бөлүгүнүн 2-пунктунун, КР АПКнин 269-беренесинин 2-бөлүгүнүн 2-пунктунун күчүнө ылайык жаңы жагдайлар боюнча кайра кароонун негиздеринин бири болуп талаштуу сот актысын чыгарууга негиз болгон соттун же башка органдын актысын жокко чыгаруу эсептелгендиктен, бул учурда соттун актысын же башка органдын актысын жокко чыгаруу гана жаңы жагдайлар боюнча кайра кароо үчүн жетишсиз экендигин соттор эске алуулары керек, талаштуу сот актысын чыгарууга негиз болгон сот актысын же болбосо башка органдын актысын жокко чыгаруу сот ишинин акыркы натыйжасына кандай таасир тийгизээрин аныктоо зарыл.

5. Соттор сот актылары формалдуу себептерден улам жокко чыгарылбай тургандыгын эске алышы керек. Жагдай кайтадан (жаңыдан) ачылган деп аныкталышы үчүн сот тарабынан төмөнкү фактылар аныкталууга тийиш: - жагдай (юридикалык факт) сот актысы чыгарылган учурда объективдүү болгон; - арыз ээсине жана сотко ал жөнүндө соттук териштирүү учурунда белгилүү болгон эмес жана болушу мүмкүн эмес болгон; - жагдай ишти кароо үчүн олуттуу мааниге ээ, башкача айтканда анын болушу башка соттук актыны чыгарууну жокко чыгарбайт.

6. Сот актысын кабыл алууда изилденбеген жаңы далилдерди берүү кайтадан (жаңыдан) ачылган жагдайлар боюнча кайра кароо үчүн негиз болуп саналбайт, анткени алар каралган иш боюнча далилдерди кайра баалоого багытталган.

Эгерде мыйзамдуу күчүнө кирген сот актысын кайтадан (жаңыдан) ачылган же жаңы жагдайлар боюнча кайра кароо жөнүндөгү арыздан арыз ээси тарабынан сот актысы, анын ичинде материалдык же процесстик укуктук ченемдерин сот тарабынан туура эмес колдонуу жүйөлөрү боюнча талашылып жаткандыгы келип чыкса, анда көрсөтүлгөн далилдер дагы кайтадан (жаңыдан) ачылган же жаңы жагдайлар деп таанылышы мүмкүн эмес, анткени иш жүзүндө арыз ээсинин кабыл алынган сот актысы менен макул эместигин күбөлөндүрөт.

7. КР ЖПКнин 372-бер.жана КР АПКнин 270-бер. ылайык биринчи, апелляциялык жана кассациялык инстанциялардагы соттордун мыйзамдуу күчүнө кирген актылары кайтадан (жаңыдан) ачылган же жаңы жагдайлар боюнча ушул актыларды кабыл алган сот тарабынан кайра каралат. Апелляциялык, кассациялык инстанциядагы соттор алар чыгарган сот актылары менен төмөн турган инстанциядагы сот актысы өзгөртүлгөн же болбосо жаңы сот актысы чыгарылган учурда гана кайра кароого укуктуу.

8. КР ЖПКнин 41-Главасынын, КР АПКнин 27-Главасынын тартибинде мыйзамдуу күчүнө кирген сот актыларын кайра кароо жөнүндө арыз (сунуштама) менен сотко кайрылуу укугуна процесстин катышуучулары, ишке катышуучу жактар ээ. (КР ЖПКнин 36-бер., КР АПКнин 26-бер.). КР ЖПКнин 47-беренесинин 1-бөлүгүнө жана КР АПКнин 37-беренесинин 1-бөлүгүнө ылайык укук улантуучулук процесстин кандай болбосун баскычында мүмкүн болгондуктан, ишке катышкан жактардын процесстик укук улантуучулары да мыйзамда белгиленген учурларда аталган арыздар менен кайрылууга укуктуу.

Кайтадан (жаңыдан) ачылган же жаңы жагдайлар боюнча сот актысын кайра карап чыгууда процесстик укук улантуучулук болгон учурда, соттор укук улантуучу жогоруда көрсөтүлгөн арыз менен сотко кайрылган учурда соттон аны укук улантуучу деп таанууну суранууга тийиш экендигин эске алуусу керек.

Сот КР ЖПКнин 47-беренесинин 1-бөлүгүнө ылайык арыз берген адамды укук улантуучу деп таануу/таануудан баш тартуу жөнүндө жүйөлүү аныктама чыгарат, андан кийин сот актысын кайтадан (жаңыдан) ачылган же жаңы жагдайлар боюнча кайра кароо жөнүндөгү талапты чечет.

КР ЖПКнин 379-1 беренесинин 1-бөлүгүнүн 1-пунктунун жана КР АПКнин 274-беренесинин 4-пунктунун негизинде арыз берген жакты укук улантуучу деп таануудан баш тартуу жөнүндө аныктама чыгарылган учурда кайтадан ( жаңыдан) ачылган же жаңы жагдайлар боюнча сот актысын кайра кароо жөнүндө арыз көрсөтүлгөн арызды берген жакка кайтарылып берилет.

Эгерде иш чөйрөсү аныкталбаган жактардын укуктарын, эркиндиктерин жана мыйзам менен корголуучу кызыкчылыктарын, мамлекеттик же коомдук кызыкчылыктарды коргоо үчүн берилген прокурордун доосу боюнча козголсо же эгерде прокурор каралып жаткан ишке процесстин кандай болбосун баскычында киришсе, прокурор мыйзамдуу күчүнө кирген сот актысын кайтадан (жаңыдан) ачылган же жаңы жагдайлар боюнча кайра кароо жөнүндө сунуш менен сотко кайрылууга укуктуу (КР ЖПКнин 48 –бер. 1,2,4-бөл. жана КР АПКнин 42-бер. 1,3 бөл.). Жарандык, экономикалык же административдик ишти кароодо ишке катышпаган жана ишке катышууга тарталбаган жак тарабынан арыз же прокурор тарабынан сунуштама берилген учурда, ал КР ЖПКнин 379-1-беренесинин 1-бөлүгүнүн 1-пунктунун жана КР АПКнин 274-беренесинин 4-пунктунун күчү менен кайтарылып берилүүгө тийиш.

9. Кайтадан (жаңыдан) ачылган же жаңы жагдайлар боюнча кайра кароо жөнүндө арызда (сунуштамада) төмөнкүлөр камтылууга тийиш: кайтадан (жаңыдан) ачылган же жаңы жагдайлар боюнча кайра каралууга тийиш болгон сот актысын так көрсөтүү; арыз (сунуштама) берүү үчүн КР ЖПКнин 373, 374-беренелеринде жана КР АПКнин 268, 269-беренелеринде каралган негиздерди көрсөтүү; арыз (сунуштама) берүү мөөнөтүнүн сакталгандыгы жөнүндө маалыматтар; жагдайларды кайтадан (жаңыдан) ачылган же жаңы деп таануу, сот актысын жокко чыгаруу жана ишти кайра кароо өтүнүчү; арыздын (сунуштаманын) көчүрмөсүн жана ага тиркелген документтерди процесстин катышуучуларына жибергендигинин далилдери. Арызга (сунуштамага) ал негизделген документтердин түп нускасы же талаптагыдай күбөлөндүрүлгөн көчүрмөлөрү тиркелет.

10. Соттор Кыргыз Республикасынын 2018-жылдын 10-августундагы №90 "Салыктык эмес кирешелер жөнүндө" Кодексинин 141-беренесинин 1-бөлүгүнүн 15-пунктунун “б” пп., КР ЖПКнин 41-Главасынын жана КР АПКнин 27-Главасынын негизинде жеке жана юридикалык жактар сотко кайтадан (жаңыдан) ачылган же жаңы жагдайлар боюнча соттук актыларды кайра кароо жөнүндө арыздарды (сунуштамаларды), ошондой эле көрсөтүлгөн арыздарды (сунуштамаларды) кароонун жыйынтыгы боюнча чыгарылган биринчи жана апелляциялык инстанциялардагы соттун аныктамаларына жеке даттанууларды берген учурда мамлекеттик алым төлөөдөн бошотулгандыгын эске алышы керек.

11. Кайтадан (жаңыдан) ачылган же жаңы жагдайлар боюнча сот актысын кайра кароо жөнүндө арыз (сунуштама) процесстин катышуучулары тарабынан биринчи инстанция боюнча ишти караган сотко, кайра кароо үчүн негиз болгон жагдайлар белгиленген күндөн тартып үч айдын ичинде берилет (КР ЖПКнин 376-бер., КР АПКнин 271-бер.). КР ЖПКнин 379-1-беренесинин 1-бөлүгүнүн 1-пунктунун жана КР АПКнин 274-беренесинин 3-бөлүгүнүн күчү менен, эгерде арыз (сунуштама) белгиленген үч айлык мөөнөт өткөндөн кийин берилсе жана өткөрүп жиберилген мөөнөттү калыбына келтирүү жөнүндө өтүнмө камтыбаса, анда ал кайтарылып берилүүгө тийиш.

Сот отурумунда өткөрүп жиберилген мөөнөттү калыбына келтирүү жөнүндө өтүнмөнү кароодо соттор КР ЖПКнин 377-беренесинин жана КР АПКнин 273-беренесинин талаптарын эске алуу менен өткөрүп жиберүүнүн себептеринин жүйөлүүлүгүнө баа бериши керек.

Эгерде арызды (сунуштаманы) берүү мөөнөтү жүйөлүү себепсиз өткөрүлүп жиберилсе жана калыбына келтирилүүгө тийиш болбосо, сот өткөрүп жиберилген мөөнөттү калыбына келтирүү жөнүндө өтүнмөнү канааттандыруудан баш тартууга тийиш. Мында сотко кайрылуу мөөнөтүн жүйөлүү себептерсиз өткөрүп жиберүү арызды (сунуштаманы) кайтарып берүү үчүн негиз боло албасын жана көрсөтүлгөн арыздарды (сунуштамаларды) канааттандыруудан баш тартуу үчүн өз алдынча негиз болуп саналаарын эске алуу зарыл.

КР ЖПКнин 374-беренесинин 2-бөлүгүнүн 1-пунктунда же 4-пунктунда, КР АПКнин 269-беренесинин 2-бөлүгүнүн 4-пунктунда көрсөтүлгөн жагдайлардын негизинде жаңы жагдайлар боюнча сот актысын кайра кароо жөнүндө арыз берилген учурда, аталган жагдайлардын аныкталган даталары болуп, алардын Кыргыз Республикасынын Жогорку сотунун же Кыргыз Республикасынын Конституциялык сотунун сайттарында расмий жарыяланган күнү эсептелинет.

12. Сот актысын кайтадан (жаңыдан) ачылган же жаңы жагдайлар боюнча кайра кароо жөнүндө арыз (сунуштама) сот жыйналышында ал сотко келип түшкөн күндөн тартып отуз күндүк мөөнөттө - жарандык жана экономикалык иштер боюнча (214-1-бер.2-бөл., 378-бер.) жана административдик иштер боюнча сотко келип түшкөн күндөн тартып бир айлык мөөнөттө каралат (КР АПКнин 275-бер.). Арыз ээси жана процесстин башка катышуучулары, ишке катышкан жактар соттук жыйналыштын убактысы жана орду жөнүндө кабардар кылынат, бирок алардын келбегендиги арызды (сунуштаманы) кароого тоскоол болбойт.

Бул арыздар боюнча ишти соттук териштирүүгө даярдоо жана алдын ала сот жыйналышы (КР ЖПКнин 150, 154- беренелери, КР АПКнин 121, 125-беренелери) жүргүзүлбөйт.

13. КР ЖПКнин 41-Главасында, КР АПКнин 27-Главасында кайтадан (жаңыдан) ачылган же жаңы жагдайлар боюнча кайра кароо жөнүндө арыздарды (сунуштамаларды) кароосуз калтыруу мүмкүнчүлүгү каралбагандыктан, соттор көрсөтүлгөн арыздар (сунуштамалар) КР ЖПКнин 222-беренесине жана КР АПКнин 189-беренесине таянуу менен кароосуз калтырылышы мүмкүн эместигин эске алышы керек.

Сот актысын кайтадан (жаңыдан) ачылган же жаңы жагдайлар боюнча кайра кароо жөнүндө арыз (сунуштама) берген адам соттук жыйналышка келбей калганда жана аны кайра алуу жөнүндө өтүнүч жок болгондо арыз (сунуштама) КР ЖПКнин 378-беренесинин жана КР АПКнин 275-беренесинин негизинде каралууга тийиш. Сот актысын кайрадан (жаңыдан) ачылган же жаңы жагдайлар боюнча кайра кароо жөнүндө арыз (сунуштама) берген жакта аны кайра алуу жөнүндө арыз (сунуштама) келип түшкөн учурда, ал КР ЖПКнин 379-1-беренесинин 1-бөлүгүнүн 3-пунктунун жана КР АПКнин 274-беренесинин 6-пунктунун негизинде кайра кайтарылууга тийиш.

14. КР ЖПКнин 379-беренесинин 1-бөлүгүнүн, КР АПКнин 276-беренесинин 1-бөлүгүнүн күчү менен сот кайтадан (жаңыдан) ачылган же жаңы жагдайлар боюнча кайра кароо жөнүндө арызды (сунуштаманы) карап чыгып, аны канааттандырат жана сот актысын жокко чыгарат, же болбосо кайра кароодон баш тартат. Эгерде жогору турган инстанциядагы сот кайтадан (жаңыдан) ачылган же жаңы жагдайлар боюнча сот актысын кайра кароо жөнүндө арызды (сунуштаманы) канааттандыруу жөнүндө аныктамага апелляциялык же кассациялык даттанууну (сунуштаманы) кароодо бул аныктаманын негизсиз экендиги жөнүндө тыянакка келсе, анда ал аны жокко чыгаруу жөнүндө чечим кабыл алат жана ошол эле учурда ишти жаңыдан кароого жибербестен, кайтадан (жаңыдан) ачылган же жаңы жагдайлар боюнча сот актысын кайра кароо жөнүндө арызды канааттандыруудан баш тартат.

Кайтадан (жаңыдан) ачылган же жаңы жагдайлар боюнча сот актысын кайра кароо жөнүндө арызды (сунуштаманы) канааттандыруудан баш тартуу жөнүндө аныктамага апелляциялык же кассациялык даттанууну (сунуштаманы) кароодо, эгерде жогору турган инстанциядагы сот бул аныктаманын негизсиздиги жөнүндө тыянакка келсе, анда ал аныктаманы жокко чыгарат, кайтадан (жаңыдан) ачылган же жаңы жагдайлар боюнча кайра кароо жөнүндө арызды канааттандырып, арыз ээси тарабынан кайра кароо жөнүндө маселе коюлган соттук актыны жокко чыгарат жана ишти тийиштүү сотко жөнөтөт.

Биринчи, апелляциялык, кассациялык инстанциядагы соттордун сот актысын кайтадан (жаңыдан) ачылган же жаңы жагдайлар боюнча кайра кароо жөнүндөгү арызды (сунуштаманы) канааттандыруусу бул инстанциядагы сот үчүн белгиленген процесстик эрежелер боюнча ишти кайра кароо үчүн негиз болуп саналат.

15. Биринчи жана апелляциялык инстанциядагы соттордун сот актысын кайтадан (жаңыдан) ачылган же жаңы жагдайлар боюнча кайра кароо жөнүндө арызды (сунуштаманы) канааттандыруу же канааттандыруудан баш тартуу жөнүндөгү аныктамалары КР ЖПКнин 39, 40 жана КР АПКнин 24 Главаларында белгиленген тартипте даттанылышы мүмкүн.

Биринчи инстанциядагы соттун аныктамаларына даттануу мөөнөтү аныктама чыгарылган күндөн тартып 10 күндү түзөт.

Апелляциялык инстанциядагы соттун аныктамаларына жарандык жана экономикалык иштер боюнча - отуз күндүк мөөнөттө, ал эми административдик иштер боюнча - алар кабыл алынган күндөн тартып бир айдын ичинде даттанылышы мүмкүн (КР ЖПКнин 347-беренесинин 1-бөлүгү, 353-беренесинин 2-бөлүгү, КР АПКнин 242-беренесинин 1-бөлүгү).

Кыргыз Республикасынын Жогорку сотунун соттук коллегиясынын кайтадан (жаңыдан) ачылган же жаңы жагдайлар боюнча сот актысын кайра кароо жөнүндө арызды (сунуштаманы) канааттандыруу же канааттандыруудан баш тартуу жөнүндө аныктамасы даттанылбайт.

16. Биринчи, апелляциялык жана кассациялык инстанциядагы соттордун сот актысын кайтадан (жаңыдан) ачылган же жаңы жагдайлар боюнча кайра кароо жөнүндө аныктамалары кайтадан (жаңыдан) ачылган же жаңы жагдайлар боюнча кайра каралышы мүмкүн эмес.

17. Карызкорго карата администрациялоо жол-жобосун колдонууга, анын натыйжасында карызкордун жоюлушуна жана юридикалык жактардын мамлекеттик реестринен чыгарылышына алып келген, мыйзамдуу күчүнө кирген банкроттук жөнүндө иштер боюнча сот актылары КР ЖПКнин 373-беренесинин 3-бөлүгүнө, 374-беренесине 3-бөлүгүнө ылайык кайтадан (жаңыдан) ачылган же жаңы жагдайлар боюнча кайра каралышы мүмкүн эместигин соттор эске алышы керек.

КР АПКнин 203-беренесинин 11-бөлүгүнө жана 205-беренесинин 9-бөлүгүнө ылайык шайлоо процессинин субъекттеринин шайлоо укуктарын коргоо жөнүндө иштер боюнча жана судьяны ээлеген кызматынан мөөнөтүнөн мурда бошотуу жөнүндө Кыргыз Республикасынын Судьялар кеңешинин чечимине даттануу иштери боюнча соттун чечими жана кассациялык инстанциядагы соттун токтому кайтадан (жаңыдан) ачылган же жаңы жагдайлар боюнча кайра каралууга жатпайт. Ошондой эле аткаруу документтерин аткарууда сот аткаруучунун токтомун жана аракетин (аракетсиздигин) талашуу жөнүндөгү иш боюнча кабыл алынган сот актылары кайтадан (жаңыдан) ачылган же жаңы жагдайлар боюнча кайра каралууга жатпайт (КР АПК 211-6 бер. 4-б.).

17. Соттор, эгерде сактоо мөөнөтү аяктагандан кийин жок кылынган иш боюнча сот актысын кайтадан (жаңыдан) ачылган же жаңы жагдайлар боюнча кайра кароо жөнүндө арыз (сунуштама) келип түшсө, анда мындай арыз (сунуштама) кайра каралууга жаткан сот актысынын түп нускасы же тиешелүү түрдө күбөлөндүрүлгөн көчүрмөсү бар болгон учурда гана карала тургандыгын эске алышы керек.

Сот актысынын түп нускасы же тийиштүү түрдө күбөлөндүрүлгөн көчүрмөсү жок болгон учурда, сот актысын кайтадан (жаңыдан) ачылган же жаңы жагдайлар боюнча кайра кароо жөнүндө арыз (сунуштама) КР ЖПКнин 214-6-беренесинин 1-бөлүгүнүн 4-пунктуна ылайык кайра кайтарылууга жатат.

Бул учурда арыз ээси КР ЖПКнин 319-321-беренелерине ылайык жоголгон сот өндүрүшүн калыбына келтирүү жөнүндө арыз менен тиешелүү сотко кайрылууга тийиш. Жоголгон сот өндүрүшүн калыбына келтирүү жөнүндөгү арыз канааттандырылган учурда гана арыз ээси кайтадан (жаңыдан) ачылган же жаңы жагдайлар боюнча калыбына келтирилген сот актысын кайра кароо жөнүндө арыз (сунуштама) менен сотко кайрылууга укуктуу.

 **Кыргыз Республикасынын**

**Жогорку сотунун төрагасы**

**Пленумдун катчысы,**

**Кыргыз Республикасынын**

**Жогорку сотунун судьясы**